Danas je malo poslije 1 sat na 4. odvojku Kozari boka u zagrebačkom naselju Peščenici došlo do, iz zasad neutvrđenih razloga, požara drvene kuće u vlasništvu 58-godišnjakinje. Vatrogasci su intervenirali, ali je drvena kuća u potpunosti izgorjela.

Iako su neki mediji objavili da je kuća nekoliko metara udaljena od romskog dječjeg vrtića u čije je dvorište u noći na ponedjeljak bačena bomba, ova je kuća zapravo dosta udaljena od tog objekta.

U kući je u tom trenutku bilo nekoliko osoba koje su spavale. Kada je počeo požar, svi su uspjeli na vrijeme izaći iz kuće i nitko nije ozlijeđen, a jedino se vlasnica nagutala dima te je prebačena u KB Jordanovac, ali je odmah puštena kući.

Nema oštećenja na drugim kućama, ili njihovi vlasnici barem zasad nisu prijavili oštećenja. Više informacija bit će poznato nakon očevida.

Podsjetimo, nepoznati počinitelj u ponedjeljak je oko 1.20 sati na zagrebačkim Kozari putevima bacio ručnu bombu M-75 (kašikara) pred kuću romske obitelji Seferović u sklopu koje se nalaze dječji vrtić i Unija Roma Hrvatske. Samo pukom srećom nitko nije ozlijeđen jer u kući živi pedesetak ljudi, a u to vrijeme gotovo se uvijek netko zatekne na dvorištu gdje je došlo do eksplozije. Na kući je oštećena fasada te je razbijeno nekoliko prozora, a oštećena su i četiri automobila u njihovu vlasništvu koja su bila parkirana u dvorištu.

Napad na romski vrtić danas je komentirao ministar unutarnjih poslova Vlaho Orepić.

- Policija radi svoj posao kako treba i mislim da je pogrešno stavljati to u ovom trenutku u kontekst napada na dječji vrtić i napada na Rome, vidjet ćemo o čemu se radi nakon operativne obrade- rekao je Orepić.

>> Bacili kašikaru pred romski vrtić i udruge

>> Nađena bomba blizu dječjeg vrtića, bila zakopana u zemlju